Íbúar á Hvanneyri verða þúsund eftir fimm ár Eins og greint var frá í Skessuhorni í liðinni viku er aðsókn að námi við Landbúnaðarháskóla Íslands á Hvanneyri að stóraukast . Umsóknir um námsvist næsta haust eru hátt á annað hundrað talsins og ljóst að nemendur á næsta skólaári verða um 300 . Af þessum sökum er nú mjög mikil ásókn í húsnæði sem Nemendagarðarnir á Hvanneyri hafa til ráðstöfunar og er ljóst að ekki verður unnt að verða við öllum óskum umsækjenda um íbúðarhúsnæði á staðnum . Vegna þessarar miklu ásóknar í nám við skólann hefur stjórn NGH ákveðið að fara út í frekari framkvæmdir við nýbyggingar og verður stefnt að rúmlega tvöföldun á fjölda leigurýma á vegum félagsins á næstu tveimur árum , en í dag eru þau 86 talsins . Til viðbótar því er stefnt að byggingu um 50 leigurýma árin 2009 og 2010 . Í lok árs 2010 er þannig áætlað að heildarleigurými NGH verði um 220 talsins . Varlega áætlað verður fjárfestingarkostnaður vegna nýs húsnæðis á staðnum á annan milljarð króna næstu 2 - 3 ár . Stór hluti nemenda við námsbrautir LbhÍ er ungt fjölskyldufólk sem í mörgum tilfellum á ung börn . Því er ljóst að fyrirsjáanleg aukning nemenda á staðnum mun kalla á hraða uppbyggingu og ný úrræði sveitarfélagsins Borgarbyggðar í dagvistunarmálum ungra barna sem og barna á grunnskólaaldri á Hvanneyri . Undanfarið ár hafa íbúar á Hvanneyri verið 300 - 400 talsins og hefur fjölgað jafnt og þétt . Ágúst Sigurðsson , rektor LbhÍ segist reikna með að árið 2011 verði nemendur skólans orðnir um 500 talsins og þar af langstærstur hluti þeirra í staðnámi . “ Þessi fjöldi nemenda þýðir að innan 5 ára sjáum við að Hvanneyrarstaður verður orðinn eitt þúsund manna þorp og því er ljóst að þessu fylgir bæði gjörbreyting á nýtingu núverandi húsnæðis á staðnum sem og verulegar nýframkvæmdir . Þegar er byrjað að breyta eldra heimavistar - og skólahúsnæði til að þjóna auknum nemendafjölda og breyttum kröfum skólahalds . Við þurfum að hraða verulega allri uppbyggingu á staðnum enda er ljóst að mikil eftirspurn er eftir námi við nýjar námsbrautir . Auk þess höfum við verið að efla okkur á sviði nýrra verkefna og rannsóknarstarf er einnig veigamikill þáttur í starfi LbhÍ , ” segir Ágúst Sigurðsson . Eins og fram hefur komið í fréttum Skessuhorns á liðnum vikum eru miklar ákvarðanir sem bíða sveitarstjórnarmanna í Borgarbyggð m.a. vegna óska frá Bifröst um uppbyggingu skólamannvirkja og annarrar þjónustu þar vegna fyrirhugaðs vaxtar Viðskiptaháskólans . Miðað við þessar nýjustu áætlanir um uppbyggingu tengda Landbúnaðarháskóla Íslands á Hvanneyri og aukinni þörf þar fyrir dagvistunar - og skólahúsnæði , er ljóst að sveitarstjórnarmanna í hinu sameinaða sveitarfélagi Borgarbyggð bíður erfitt úrlausnarefni til að mæta vaxandi kröfum beggja háskólaþorpanna í héraðinu um þjónustu .